Tað sá eina góða løtu út sum at næstbesta liðið hjá Víkingi fór at vinna móti besta liðnum hjá KÍ í finaluni í Klaksvíkskappingini. Núverandi skipan við Klaksvíkskappingini ger, at vit síggja ymisk lið spæla og ymiskt er eisini, hvussu leingi leikararnir leika. Í gjár spældu Víkingur og EB/Streymur við sterkastu liðunum, KÍ spældi við tveimum liðum, meðan HB spældi við eykaliðnum. Í dag spældu EB/Streymur og Víkingur við eykaliðunum, meðan HB og KÍ spældu við sterkastu liðunum. HB vann sum væntað stórsigur móti EB/Streymi. Úrslitið gjørdist 7-0. Summi væntaðu kanska eisini stóran mun millum besta liðið hjá KÍ og 1. deildarliðið hjá Víkingi. Men so bleiv ikki, tí teir næstbestu Víkingarnir stóðu seg væl og góðu KÍ ein nógv truplari dyst enn besta liðið gjørdi fyri einari-tveimum vikum síðani. Víkingur kom á odda 2-0, sum var hálvleiksstøðan. Talan var um javnan fyrra hálvleik í málmøguleikum, har bæði liðuni kundu havt skorað fleiri mál afturat. Ein av eyðsýndu leikarunum hjá Víkingi var 17 ára gamli Olaf Bárðarson, sum viðhvørt hevur pláss í uppstillingini á besta liðnum. Í seinna hálvleiki vendi KÍ dystinum og vann at enda 3-2. Stóri leikarin var Árni Frederiksberg, sum skoraði tvey flott mál. Sum heild ein fín finala, har Víkingur framdi eitt sera gott avrik havandi í huga, at hetta var teirra næstbesta lið, sum spældi móti besta liðnum hjá KÍ. 228660.